CELEX: 32019R0026
Language: et
Date: 2019-01-08 00:00:00
Title: Euroopa Parlamendi ja nõukogu määrus (EL) 2019/26, 8. jaanuar 2019, millega täiendatakse liidu tüübikinnitust käsitlevaid õigusakte seoses Ühendkuningriigi lahkumisega liidust (EMPs kohaldatav tekst)

10.1.2019   
               
               
                  ET
               
               
                  Euroopa Liidu Teataja
               
               
                  LI 8/1
               
            
         EUROOPA PARLAMENDI JA NÕUKOGU MÄÄRUS (EL) 2019/26,
         8. jaanuar 2019,
         millega täiendatakse liidu tüübikinnitust käsitlevaid õigusakte seoses Ühendkuningriigi lahkumisega liidust
         (EMPs kohaldatav tekst)
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 114,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Majandus- ja Sotsiaalkomitee arvamust, (1)
         
         toimides seadusandliku tavamenetluse kohaselt (2)
         
         ning arvestades järgmist:
         
                     (1)
                  
                  
                     29. märtsil 2017 esitas Ühendkuningriik Euroopa Liidu lepingu (ELi leping) artikli 50 kohase teate oma kavatsuse kohta liidust välja astuda. Aluslepingute kohaldamine Ühendkuningriigi suhtes lõpeb alates väljaastumislepingu jõustumise kuupäevast või lepingu puudumise korral kahe aasta möödumisel kõnealusest teatest, st alates 30. märtsist 2019, kui Euroopa Ülemkogu kokkuleppel Ühendkuningriigiga ei otsusta ühehäälselt kõnealust tähtaega pikendada.
                  
               
                     (2)
                  
                  
                     Väljaastumisleping näeb läbirääkijate poolt kokkulepitud kujul ette korra, mis võimaldab kohaldada liidu õiguse sätteid Ühendkuningriigis ja selle suhtes pärast kuupäeva, mil lõpeb aluslepingute kohaldamine Ühendkuningriigis ja selle suhtes. Kui väljaastumisleping jõustub, kohaldatakse liidu tüübikinnitust käsitlevaid õigusakte Ühendkuningriigis ja selle suhtes üleminekuperioodil vastavalt kõnealusele lepingule ning nende kohaldamine lõpeb üleminekuperioodi lõppedes.
                  
               
                     (3)
                  
                  
                     Liidu tüübikinnitust käsitlev terviklik õigusraamistik kehtestati Euroopa Parlamendi ja nõukogu direktiiviga 2007/46/EÜ, (3) Euroopa Parlamendi ja nõukogu määrusega (EL) nr 167/2013, (4) Euroopa Parlamendi ja nõukogu määrusega (EL) nr 168/2013 (5) ning Euroopa Parlamendi ja nõukogu määrusega (EL) 2016/1628 (6).
                  
               
                     (4)
                  
                  
                     Nende õigusaktide kohaselt võivad tootjad valida tüübikinnitusasutuse, kust saada tüübikinnitus, mis võimaldab neil lasta sõidukeid, süsteeme, osi ja eraldi seadmestikke liidu turule kõikides liikmesriikides.
                  
               
                     (5)
                  
                  
                     Erisätete puudumisel ei tagaks Ühendkuningriigi liidust välja astudes Ühendkuningriigi tüübikinnitusasutuse poolt liidu õigusaktide kohaselt varem antud EÜ tüübikinnitused ja ELi tüübikinnitused enam juurdepääsu liidu turule. Selliseid tüübikinnitusi omavad ka tootjad, kes asuvad teistes liikmesriikides peale Ühendkuningriigi. Et Ühendkuningriigi poolt liidu õigusaktide kohaselt tüübikinnituse saanud sõidukeid, süsteeme, osi ja eraldi seadmestikke saab lasta liidu turule kuni ajani, mil liidu tüübikinnitust käsitlevate õigusaktide kohaldamine Ühendkuningriigis ja selle suhtes lõpeb, on vaja kehtestada erisätted, et hõlbustada kõnealuste sõidukite, süsteemide, osade ja eraldi seadmestike laskmist liidu turule pärast seda kuupäeva.
                  
               
                     (6)
                  
                  
                     Praegu ei ole liidu tüübikinnitust käsitlevates õigusaktides sätestatud võimalust uuesti heaks kiita juba mujal liidus heaks kiidetud tüüpe. Tootjad peaksid siiski saama jätkata selliste sõidukite, süsteemide, osade ja eraldi seadmestike tootmist, mis varem põhinesid Ühendkuningriigi antud tüübikinnitustel, ning laskma selliseid sõidukeid, süsteeme, osi ja eraldi seadmestikke jätkuvalt liidu turule. Seepärast on vaja võimaldada tootjatel saada uued tüübikinnitused muude liikmesriikide kui Ühendkuningriigi tüübikinnitusasutustelt.
                  
               
                     (7)
                  
                  
                     Samuti tuleks käesoleva määrusega tagada, et tootjatel on jätkuvalt võimalikult suur vabadus valida uus liidu tüübikinnitusasutus. Tootja valik ei tohiks eelkõige sõltuda Ühendkuningriigi tüübikinnitusasutuse nõusolekust ega Ühendkuningriigi tüübikinnitusasutuse ja uue liidu tüübikinnitusasutuse vahelistest kokkulepetest.
                  
               
                     (8)
                  
                  
                     Selleks et tagada kõigi asjaomaste sidusrühmade jaoks vajalik õiguskindlus ning tagada tootjatele võrdsed tingimused, on vaja läbipaistval viisil kehtestada kõikides liikmesriikides kohaldatavad võrdsed tingimused.
                  
               
                     (9)
                  
                  
                     Selleks et võimaldada sõidukite, süsteemide, osade ja eraldi seadmestike jätkuvat tootmist ja turule laskmist, peaksid nõuded, millele need tüübid peavad vastama muu liikmesriigi kui Ühendkuningriigi tüübikinnitusasutuse poolt heakskiidu saamiseks, olema need, mida kohaldatakse uute sõidukite, süsteemide, osade ja eraldi seadmestike turule laskmise suhtes, mitte aga need, mida kohaldatakse uute tüüpide suhtes.
                  
               
                     (10)
                  
                  
                     Uutele sõidukitele, süsteemidele, osadele ja eraldi seadmestikele esitatavad nõuded kehtivad ka muude liikmesriikide kui Ühendkuningriigi antud tüübikinnituste suhtes. Käesolevas määruses sätestatud tüübikinnituste suhtes ning uute sõidukite, süsteemide, osade ja eraldi seadmestike turule laskmise suhtes samade nõuete kehtestamise eesmärk on seega tagada Ühendkuningriigi väljaastumisest mõjutatud tootjate ja muude liikmesriikide kui Ühendkuningriigi antud tüübikinnitusi omavate tootjate võrdne kohtlemine.
                  
               
                     (11)
                  
                  
                     Miski käesolevas määruses ei tohiks takistada sõiduki tootjat vabatahtlikult taotlemast liidu kinnitust varem Ühendkuningriigis heaks kiidetud sõidukitüübile teatavate selliste nõuete kohaselt, mida kohaldatakse uut tüüpi süsteemide, osade või eraldi seadmestike suhtes, kui sõiduki tüüp on muus osas identne Ühendkuningriigis heakskiidetud tüübiga.
                  
               
                     (12)
                  
                  
                     Kinnituste taotlemine sõidukite, süsteemide, osade ja eraldi seadmestike täiesti uutele tüüpidele ei peaks kuuluma käesoleva määruse kohaldamisalasse.
                  
               
                     (13)
                  
                  
                     Peaks olema võimalik, et käesoleva määruse alusel antavad tüübikinnitused tuginevad katsearuannetele, mis on juba esitatud Ühendkuningriigis tüübikinnituse saamiseks, kui selliste katsearuannete aluseks olevad nõuded ei ole muutunud. Selleks et võimaldada Ühendkuningriigi teatatud tehnilise teenistuse katsearuannete edasist kasutamist, tuleks käesoleva määrusega ette näha erand nõudest, mille kohaselt peab sellise tehnilise teenistuse määrama tüübikinnitust andev asutus ja liikmesriik peab sellest teatama komisjonile. Et hõlmatud oleks ka aeg, mil lõpeb liidu tüübikinnitust käsitlevate õigusaktide kohaldamine Ühendkuningriigis ja selle suhtes, tuleks käesoleva määrusega ette näha ka erand nendest erinõuetest, mis puudutavad kolmandate riikide tehniliste teenistuste määramist ja neist teatamist.
                  
               
                     (14)
                  
                  
                     Kuna liidu tüübikinnitusasutused peavad täielikult vastutama ka uute antavate liidu tüübikinnituste eest, peaks neil samal ajal olema õigus nõuda uute katsete tegemist tüübikinnituse mis tahes elemendi puhul, mida nad vajalikuks peavad.
                  
               
                     (15)
                  
                  
                     Kui käesoleva määrusega ei ole ette nähtud teisiti, tuleks jätkuvalt kohaldada EÜ tüübikinnituse ja ELi tüübikinnituse üldnorme.
                  
               
                     (16)
                  
                  
                     Arvesse tuleks võtta, et tüübikinnitusasutuste roll ei lõpe sõiduki, süsteemi, osa või eraldi seadmestiku tootmise või turule laskmisega, vaid kestab mitmeid aastaid pärast nende sõidukite, süsteemide, osade ja eraldi seadmestike turule laskmist. See kehtib eelkõige direktiivi 2007/46/EÜ kohaldamisalasse kuuluvate kasutuses olevate sõidukite nõuetele vastavuse kohustuse ja direktiivi 2007/46/EÜ, määruse (EL) nr 167/2013, määruse (EL) nr 168/2013 või määruse (EL) 2016/1628 kohaldamisalasse kuuluvate sõidukite, süsteemide, osade ja eraldi seadmestike remondi- ja hooldusteabe esitamise kohustuse ja nende võimaliku tagasikutsumise suhtes. Seepärast on vajalik, et liidu tüübikinnitust andev asutus võtaks endale need kohustused ka samal tüübil põhinevate sõidukite, süsteemide, osade ja eraldi seadmestike puhul, mis on Ühendkuningriigis antud tüübikinnituse alusel juba liidu turule lastud, ja tagaks sellega vastutava tüübikinnitusasutuse olemasolu.
                  
               
                     (17)
                  
                  
                     Kui tootjad kasutavad käesolevas määruses sätestatud menetlust, võib nende Ühendkuningriigi tüübikinnitus muutuda kehtetuks enne, kui lõpeb liidu tüübikinnitust käsitlevate õigusaktide kohaldamine Ühendkuningriigis ja selle suhtes, kuna samale tüübile antakse liidu tüübikinnitus. Kuna tootjaid ei tohiks panna ebasoodsamasse olukorda seetõttu, et nad on kasutanud käesoleva määruse sätteid, tuleks kehtiva Ühendkuningriigi tüübikinnituse alusel toodetud ja nõuetele vastavate sõidukite, süsteemide, osade ja eraldi seadmestike varu lubada turule lasta, registreerida ja kasutusele võtta pärast seda, kui tootjad on saanud uue liidu tüübikinnituse, ja seni kui jätkatakse liidu tüübikinnitust käsitlevate õigusaktide kohaldamist Ühendkuningriigis ja selle suhtes ning juhul, kui need sõidukid, süsteemid, osad ja eraldi seadmestikud vastavad jätkuvalt artiklis 1 loetletud õigusaktide üldnõuetele. Kuna turule laskmise, registreerimise ja kasutuselevõtu hetk võivad erineda, peaks käesolevas määruses sätestatud tähtaegade määramise aluseks olema hetk, mil toimus neist kolmest esimene.
                  
               
                     (18)
                  
                  
                     Samuti on vajalik, et liidu tüübikinnitusasutus võtaks üle teatavad kohustused seoses selliste sõidukite, süsteemide, osade ja eraldi seadmestikega, mis on liidu turule lastud Ühendkuningriigi antud tüübikinnituste alusel, mis ei ole enam kehtivad vastavalt direktiivi 2007/46/EÜ artiklile 17, määruse (EL) nr 167/2013 artiklile 32, määruse (EL) nr 168/2013 artiklile 37 või määruse (EL) 2016/1628 artiklile 30, või millele liidu tüübikinnitust ei taotleta. Tagamaks vastutava liidu tüübikinnitusasutuse olemasolu, tuleks tootjatelt nõuda, et nad taotleksid, et liidu tüübikinnitusasutus, mis kinnitab eelnevalt Ühendkuningriigis heaks kiidetud tüüpe, võtaks endale sõidukite, süsteemide, osade või eraldi seadmestike tagasikutsumise, remondi- ja hooldusteabe ning kasutusel olevate sõidukite vastavuskontrolliga seotud kohustused juhul, kui on tegemist muudel tüüpidel põhinevate ja juba liidu turule lastud asjaomase tootja sõidukite, süsteemide, osade või eraldi seadmestikega. Liidu tüübikinnitusasutuse poolt üle võetavate kohustuste ulatuse piiramiseks peaksid kohustused hõlmama üksnes sõidukeid, süsteeme, osi ja eraldi seadmestikke, mis põhinevad pärast 1. jaanuari 2008 antud Ühendkuningriigi tüübikinnitustel.
                  
               
                     (19)
                  
                  
                     Riiklike ametiasutuste otsused, mis on tehtud vastavalt direktiivi 2007/46/EÜ artikli 27 lõikele 3, määruse (EL) nr 167/2013 artikli 39 lõikele 3 või määruse (EL) nr 168/2013 artikli 44 lõikele 3 ajal, mil Ühendkuningriigis ja selle suhtes kohaldatakse jätkuvalt liidu tüübikinnitust käsitlevaid õigusakte, ning millega lubatakse sellisele tüübile vastavate seerialõpusõidukite turul kättesaadavaks tegemine, registreerimine, müük või kasutuselevõtmine, mille Ühendkuningriigi tüübikinnitus on muutunud kehtetuks enne seda päeva, mil lõpeb liidu tüübikinnitust käsitlevate õigusaktide kohaldamine Ühendkuningriigis ja selle suhtes, peaksid jääma kohaldatavaks.
                  
               
                     (20)
                  
                  
                     Mootorite ning selliste sõidukite ja väljaspool teid kasutatavate liikurmasinate, millele kõnealused mootorid on paigaldatud, suhtes kohaldatavaid erandeid ja üleminekusätteid, mis on sätestatud direktiivi 97/68/EÜ artikli 10 lõikes 7, määruse (EL) 2016/1628 artikli 34 lõigetes 7 ja 8 või artikli 58 lõigetes 5–11, ning määruse (EL) nr 167/2013 artikli 19 lõike 6, artikli 20 lõike 8, artikli 28 lõike 6 ja artikli 53 lõike 12 alusel vastu võetud õigusaktides ning mis lubavad selliste mootorite, sõidukite ja väljaspool teid kasutatavate liikurmasinate turule laskmist ilma kehtiva tüübikinnituse nõudeta, tuleks jätkuvalt kohaldada.
                  
               
                     (21)
                  
                  
                     Kuna käesoleva määruse eesmärki, nimelt täiendada direktiivi 2007/46/EÜ, määrust (EL) nr 167/2013, määrust (EL) nr 168/2013 ja määrust (EL) 2016/1628 erinormidega, mis käsitlevad Ühendkuningriigi liidust väljaastumist, ei suuda liikmesriigid normide ulatuse ja toime tõttu piisavalt saavutada, küll aga saab neid paremini saavutada liidu tasandil, võib liit võtta meetmeid kooskõlas ELi lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (22)
                  
                  
                     Selleks et tootjad saaksid võtta liidu tüübikinnitust käsitlevate õigusaktidega seotud vajalikke meetmeid, et valmistuda viivitamatult Ühendkuningriigi väljaastumiseks, peaks käesolev määrus jõustuma kolmandal päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese
            Käesoleva määrusega täiendatakse direktiivi 2007/46/EÜ, määrust (EL) nr 167/2013, määrust (EL) nr 168/2013 ja määrust (EL) 2016/1628, kehtestades erisätted nende sõidukite, süsteemide, osade ja eraldi seadmestike ELi tüübikinnituse ja turule laskmise kohta, mis on tüübikinnituse saanud Ühendkuningriigi tüübikinnitusasutuselt, ajaks, mil käesoleva määruse artikli 2 lõikes 1 osutatud liidu tüübikinnitust käsitlevaid õigusakte kohaldatakse jätkuvalt Ühendkuningriigis ja selle suhtes.
         
         
            Artikkel 2
            Kohaldamisala
            
               1.   Käesolevat määrust kohaldatakse direktiivi 2007/46/EÜ, määruse (EL) nr 167/2013, määruse (EL) nr 168/2013 või määruse (EL) 2016/1628 kohaldamisalasse kuuluvate sõidukite, süsteemide, osade ja eraldi seadmestike suhtes ning nende tüüpide suhtes, mille Ühendkuningriigi tüübikinnitusasutus on heaks kiitnud nimetatud õigusaktide alusel või liidu mis tahes õigusakti alusel, mis on loetletud direktiivi 2007/46/EÜ IV lisas, või nimetatud liidu õigusaktidega kehtetuks tunnistatud õigusaktide alusel.
            
            
               2.   Käesoleva määruse kohased viited eraldi seadmestikele hõlmavad viiteid määruse (EL) 2016/1628 kohaldamisalasse kuuluvatele mootoritele.
            
         
         
            Artikkel 3
            Mõisted
            Käesolevas määruses kasutatakse järgmisi mõisteid:
            1)   „liidu tüübikinnitusasutus“– muu liikmesriigi kui Ühendkuningriigi tüübikinnitusasutus;
            2)   „Ühendkuningriigi tüübikinnitus“– EÜ või ELi tüübikinnitus, mille on andnud Ühendkuningriigi tüübikinnitusasutus;
            3)   „liidu tüübikinnitus“– ELi tüübikinnitus, mille on kooskõlas käesoleva määrusega andnud liidu tüübikinnitusasutus.
         
         
            Artikkel 4
            Liidu tüübikinnituse taotlemine
            
               1.   Erandina direktiivi 2007/46/EÜ artikli 6 lõikest 6 ja artikli 7 lõikest 1, määruse (EL) nr 167/2013 artikli 21 lõikest 2, määruse (EL) nr 168/2013 artikli 26 lõikest 2 ja määruse (EL) 2016/1628 artikli 20 lõikest 1 võib tootja, kellel on Ühendkuningriigi tüübikinnitus, mis ei ole muutunud kehtetuks direktiivi 2007/46/EÜ artikli 17, määruse (EL) nr 167/2013 artikli 32, määruse (EL) nr 168/2013 artikli 37 või määruse (EL) 2016/1628 artikli 30 kohaselt, esitada kuni kuupäevani, mil lõpeb käesoleva määruse artikli 2 lõikes 1 osutatud liidu tüübikinnitust käsitlevate õigusaktide kohaldamine Ühendkuningriigis ja selle suhtes, liidu tüübikinnitusasutusele taotluse liidu tüübikinnituse saamiseks samale tüübile.
            
            
               2.   Tüübikinnituse saamiseks peab tüüp vastama uute sõidukite, süsteemide, osade või eraldi seadmestike turule laskmise, registreerimise või kasutuselevõtu nõuetele, mis on kohaldatavad ajal, mil liidu tüübikinnitus jõustub.
            
            
               3.   Esitades lõike 1 kohase taotluse, kohustub tootja tasuma liidu tüübikinnitusasutuse kehtestatud asjakohased lõivud kulude eest, mis tulenevad liidu tüübikinnitusasutuse volituste rakendamisest ja kohustuste täitmisest seoses liidu tüübikinnitusega.
            
            
               4.   Käesoleva artikli lõike 1 kohase taotluse esitamisel esitab tootja liidu tüübikinnitusasutuse nõudmisel kõik dokumendid ja teabe, mida asutus peab vajalikuks, et otsustada artikliga 5 kooskõlas oleva liidu tüübikinnituse andmise üle.
               Esimeses lõigus osutatud dokumentide ja teabe hulka võib kuuluda esialgne Ühendkuningriigi tüübikinnitus, sealhulgas kõik muudatused, teatmik ja katsearuanded. Sõidukite puhul võidakse kogu sõiduki tüübikinnituse osana nõuda ka EÜ, ELi või UNECE tüübikinnitust ja selle lisasid.
            
         
         
            Artikkel 5
            Liidu tüübikinnituse andmise tingimused ja selle mõju
            
               1.   Erandina direktiivi 2007/46/EÜ artikli 8 lõikest 2, artikli 9 lõikest 1 ning artikli 10 lõigetest 1 ja 2, määruse (EL) nr 167/2013 artikli 6 lõikest 2, määruse (EL) nr 168/2013 artikli 7 lõikest 2 ja artiklist 18 ning määruse (EL) 2016/1628 artikli 6 lõikest 2 võib käesoleva määruse artikli 4 kohaselt taotluse saanud liidu tüübikinnitusasutus anda liidu tüübikinnituse sõidukile, süsteemile, osale või eraldi seadmestikule, kui see tüüp vastab liidu tüübikinnituse jõustumise ajal kõigile uute sõidukite, süsteemide, osade või eraldi seadmestike turule laskmise, registreerimise või kasutuselevõtu suhtes kohaldatavatele nõuetele.
            
            
               2.   Kuni uusi nõudeid ei kohaldata ja ilma et see piiraks käesoleva artikli lõike 3 kohaldamist, võib liidu tüübikinnituse anda samade katsearuannete põhjal, mida on kohaldatavate sätete alusel varem kasutatud Ühendkuningriigi tüübikinnituse andmisel, olenemata sellest, kas liidu tüübikinnitust andev liikmesriik on katsearuande väljastanud tehnilise teenistuse määranud ja sellest teatanud kooskõlas direktiiviga 2007/46/EÜ, määrusega (EL) nr 167/2013, määrusega (EL) nr 168/2013 või määrusega (EL) 2016/1628, isegi kui käesoleva määruse artikli 2 lõikes 1 osutatud liidu tüübikinnitust käsitlevate õigusaktide kohaldamine Ühendkuningriigis ja selle suhtes on lõppenud.
            
            
               3.   Enne liidu tüübikinnituse andmist võib liidu tüübikinnitusasutus nõuda teatavate katsete kordamist. Sel juhul peab katsed tegema tehniline teenistus, mille liidu tüübikinnitust andev liikmesriik on määranud ja millest ta on teatanud kooskõlas direktiiviga 2007/46/EÜ, määrusega (EL) nr 167/2013, määrusega (EL) nr 168/2013 või määrusega (EL) 2016/1628.
            
            
               4.   Käesoleva artikli lõike 1 kohaselt kinnitatud tüübile antakse ELi tüübikinnitustunnistus koos numbriga, mis koosneb selle liikmesriigi tunnusnumbrist, mille tüübikinnitusasutus liidu tüübikinnituse andis, ning artikli 2 lõikes 1 osutatud kohaldatava õigusakti numbrist. Samuti peab see sisaldama tüübikinnituse nõudeid sisaldava ja liidu tüübikinnituse andmise aluseks oleva viimase muutmisakti numbrit. Sõidukite puhul tehakse tüübikinnitustunnistuse ja vastavustunnistuse lahtrisse „Märkused“ märge „Heaks kiidetud varasema tüübikinnitusega“ ja viidatakse pärast Ühendkuningriigi tüübikinnituse saamist saadud liidu tüübikinnitustunnistuse numbrile ja kuupäevale. Süsteemide, osade või eraldi seadmestike puhul sisaldab tüübikinnitustunnistus märget „Heaks kiidetud varasema tüübikinnitusega ja tähistatud järgmiselt“ ja viidet Ühendkuningriigi tüübikinnituse alusel saadud tüübikinnituse märgistusele.
            
            
               5.   Liidu tüübikinnitus jõustub selle andmise päeval või selles kindlaks määratud hilisemal kuupäeval. Ühendkuningriigi tüübikinnitus muutub kehtetuks päeval, mis eelneb liidu tüübikinnituse jõustumise päevale. Igal juhul muutub see kehtetuks hiljemalt päeval, mil lõpeb artikli 2 lõikes 1 osutatud liidu tüübikinnitust käsitlevate õigusaktide kohaldamine Ühendkuningriigis ja selle suhtes.
            
            
               6.   Liidu tüübikinnitust käsitatakse EÜ või ELi tüübikinnitusena direktiivi 2007/46/EÜ tähenduses või kõnealuse direktiivi IV lisas loetletud õigusakti, määruse (EL) nr 167/2013, määruse (EL) nr 168/2013 või määruse (EL) 2016/1628 tähenduses. Kõik nende õigusaktide sätted, mille suhtes käesolevas määruses erandit ei kohaldata, jäävad kehtima. Liidu tüübikinnitusasutus vastutab täielikult liidu tüübikinnitusest tulenevate kohustuste eest.
               Liidu tüübikinnitusasutus rakendab alates liidu tüübikinnituse kehtima hakkamise kuupäevast ka kõiki Ühendkuningriigi tüübikinnitusasutuse volitusi ja täidab kõiki selle asutuse kohustusi seoses alljärgnevaga:
               
                           a)
                        
                        
                           sõidukid, süsteemid, osad või eraldi seadmestikud, mis on toodetud Ühendkuningriigi tüübikinnituse alusel ning on juba liidus turule lastud, registreeritud või kasutusele võetud;
                        
                     
                           b)
                        
                        
                           sõidukid, süsteemid, osad või eraldi seadmestikud, mis on toodetud Ühendkuningriigi tüübikinnituse alusel ning lastakse liidus turule, registreeritakse või võetakse kasutusele vastavalt kolmandale lõigule.
                        
                     Sõidukeid, süsteeme, osi või eraldi seadmestikke, mis on toodetud sellise Ühendkuningriigi tüübikinnituse alusel, mis on kaotanud kehtivuse seoses liidu tüübikinnituse andmisega, võib liidus turule lasta, registreerida ja kasutusele võtta kuni kuupäevani, mil lõpeb käesoleva määruse artikli 2 lõikes 1 osutatud liidu tüübikinnitust käsitlevate õigusaktide kohaldamine Ühendkuningriigis ja selle suhtes või, kui liidu tüübikinnitus muutub kehtetuks enne nimetatud kuupäeva vastavalt direktiivi 2007/46/EÜ artiklile 17, määruse (EL) nr 167/2013 artiklile 32, määruse (EL) nr 168/2013 artiklile 37 või määruse (EL) 2016/1628 artiklile 30, kuni selle kuupäevani, mil liidu tüübikinnitus kehtivuse kaotab. Sõidukite puhul peavad tootjad vastavustunnistuse lisas ära märkima ka liidu tüübikinnituse numbri, enne kui sellised sõidukid liidus turule lastakse, registreeritakse või kasutusele võetakse.
               Liidu tüübikinnitusasutus ei vastuta Ühendkuningriigi tüübikinnitusasutuse tegevuse või tegevusetuse eest.
            
         
         
            Artikkel 6
            Liidu tüübikinnitusasutus, mis vastutab sõidukite, süsteemide, osade või eraldi seadmestike eest, mille tüüp ei ole kinnitatud käesoleva määruse alusel
            
               1.   Artikli 4 kohase liidu tüübikinnituse taotlemisel nõuab tootja ka seda, et kõnealune liidu tüübikinnitusasutus võtaks üle Ühendkuningriigi tüübikinnitusasutuse kohustused tootja muude sõidukite, süsteemide, osade või eraldi seadmestike suhtes, mis on liidus turule lastud, registreeritud või kasutusele võetud kas selliste Ühendkuningriigi tüübikinnituste alusel, mis on muutunud kehtetuks vastavalt direktiivi 2007/46/EÜ artiklile 17, määruse (EL) nr 167/2013 artiklile 32, määruse (EL) nr 168/2013 artiklile 37 või määruse (EL) 2016/1628 artiklile 30, või millele ei taotleta liidu tüübikinnitust käesoleva määruse alusel.
               Taotlus tuleb esitada kõigi sõidukite, süsteemide, osade ja eraldi seadmestike puhul, mille aluseks on pärast 1. jaanuari 2008 antud Ühendkuningriigi tüübikinnitused, välja arvatud juhul, kui tootja esitab liidu tüübikinnitusasutusele tõendi selle kohta, et ta on sõlminud teise liidu tüübikinnitusasutusega neid sõidukeid, süsteeme, osi ja eraldi seadmestikke hõlmava kokkuleppe.
            
            
               2.   Liidu tüübikinnitusasutus võib anda artikli 5 kohase liidu tüübikinnituse üksnes pärast seda, kui ta on käesoleva artikli lõike 1 alusel esitatud taotluse heaks kiitnud, ning pärast seda, kui tootja on nõustunud kandma kulud, mida liidu tüübikinnitusasutus kannab asjaomaste sõidukite, süsteemide, osade ja eraldi seadmestike suhtes oma volitusi rakendades ja kohustusi täites.
            
            
               3.   Pärast käesoleva artikli lõikes 1 osutatud taotluse heakskiitmist ja artikli 5 kohase liidu tüübikinnituse andmist rakendab liidu tüübikinnitusasutus kõigi käesoleva artikli lõikes 1 osutatud Ühendkuningriigi tüübikinnituste alusel toodetud sõidukite, süsteemide, osade või eraldi seadmestike suhtes kõiki Ühendkuningriigi tüübikinnitusasutuse volitusi ja täidab kõiki selle asutuse kohustusi, mis puudutavad sõidukite tagasikutsumist, remondi- ja hooldusteavet ning kasutusel olevate sõidukite vastavuskontrolli. Liidu tüübikinnitusasutus ei vastuta Ühendkuningriigi tüübikinnitusasutuse tegevuse või tegevusetuse eest.
            
            
               4.   Liidu tüübikinnitusasutus teatab teiste liikmesriikide tüübikinnitusasutustele ja komisjonile tüüpidest, mille puhul ta on vastavalt lõikele 1 võtnud üle Ühendkuningriigi tüübikinnitusasutuse kohustused.
            
         
         
            Artikkel 7
            Erisätted
            Käesoleva määrusega ei piirata selliste mootorite ning selliste sõidukite ja väljaspool teid kasutatavate liikurmasinate, millele need mootorid on paigaldatud, turule laskmist, turul kättesaadavaks tegemist, registreerimist või kasutusele võtmist, mis vastavad tüübile, mille Ühendkuningriigi tüübikinnitus kaotab kehtivuse ajal, mil käesoleva määruse artikli 2 lõikes 1 osutatud liidu tüübikinnitust käsitlevaid õigusakte Ühendkuningriigis ja selle suhtes veel kohaldatakse, vastavalt direktiivi 97/68/EÜ artikli 10 lõikele 7, määruse (EL) 2016/1628 artikli 34 lõigetele 7 ja 8 või artikli 58 lõigetele 5–11 ning määruse (EL) nr 167/2013 artikli 19 lõike 6, artikli 20 lõike 8, artikli 28 lõike 6 ja artikli 53 lõike 12 alusel vastu võetud õigusaktidele.
         
         
            Artikkel 8
            Jõustumine ja kohaldamine
            Käesolev määrus jõustub kolmandal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. jaanuar 2019
            
               
                  Euroopa Parlamendi nimel
               
               
                  president
               
               A. TAJANI
            
            
               
                  Nõukogu nimel
               
               
                  eesistuja
               
               G. CIAMBA
            
         
         
            (1)  ELT C 440, 6.12.2018, lk 95.
         
            (2)  Euroopa Parlamendi 11. detsembri 2018. aasta seisukoht (Euroopa Liidu Teatajas seni avaldamata) ja nõukogu 20. detsembri 2018. aasta otsus.
         
            (3)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (ELT L 263, 9.10.2007, lk 1).
         
            (4)  Euroopa Parlamendi ja nõukogu 5. veebruari 2013. aasta määrus (EL) nr 167/2013 põllu- ja metsamajanduses kasutatavate sõidukite kinnituse ja turujärelevalve kohta (ELT L 60, 2.3.2013, lk 1).
         
            (5)  Euroopa Parlamendi ja nõukogu 15. jaanuari 2013. aasta määrus (EL) nr 168/2013 kahe-, kolme- ja neljarattaliste sõidukite kinnituse ja turujärelevalve kohta (ELT L 60, 2.3.2013, lk 52).
         
            (6)  Euroopa Parlamendi ja nõukogu 14. septembri 2016. aasta määrus (EL) 2016/1628, mis käsitleb väljaspool teid kasutatavate liikurmasinate sisepõlemismootorite gaasiliste saasteainete ja tahkete osakeste heite piirnorme ja tüübikinnitusega seotud nõudeid, millega muudetakse määruseid (EL) nr 1024/2012 ja (EL) nr 167/2013 ning muudetakse direktiivi 97/68/EÜ ja tunnistatakse see kehtetuks (ELT L 252, 16.9.2016, lk 53).